તો તમને થશે કે સ્ટોરી ક્યા ? જો આટલું જ એક્શન અહીંયા ઠાંસી ઠાંસીને ભર્યું હોય તો સ્ટોરી ડેવલપમેંટ’નો તો અવકાશ જ ક્યા રહ્યો ! પણ નાં , ઉલટાનું અહીંયા મહત્તમ સ્ટોરી કહી દીધી હોવા છતાં પણ વાર્તા’પ્રવાહ અદભુત નિખરે છે . અહીંયા અંધાધુંધ ચેઝ તો છે જ , પણ તેની વચ્ચે વહેતું વાર્તાનું શાંત ઝરણું પણ છે ! મહત્તમ દ્રશ્યો બઘડાટી’થી ભરપુર છે પણ તેમ છતાયે વચ્ચે વચ્ચે આવતી થોડીક રાહત’ની ક્ષણોમાં એ વાર્તાનું ગુંથણ થઇ જાય છે – ઉલટાનું બે મુખ્ય પાત્રો એવા ફ્યુંરીઓસા અને મેક્ષ ભારે અંતર્મુખી અને ભયંકર ચોટ ખાધેલ છે અને છતાં પણ આંખો આંખોમાં સંવાદ થઇ જાય છે કે જ્યાં આ વેરાન ભૂમિમાં કોઇપણ ભોગે બચી રહેવું એ જ એક મોટો પ્રશ્ન છે ત્યાં આ બંને એકબીજા માટે જીવ’ની બાજી લગાડી દે છે – તેઓ કાં તો મૌન જ રહે છે અથવા તો બઘડાટી બોલાવતા રહે છે , શબ્દો સાથે તેમનો વહીવટ બહુ ઓછો રહે છે [ ઉલટાનું , મેક્ષ’નું નામ છેક છેલ્લે ખુદ મેક્ષ પોતે જણાવે છે ! ] બંને’ની દિશા અને મંઝીલ અલગ છે પણ નસીબે કરીને માર્ગ એક જ છે . વિચારસરણી અલગ છે પણ શત્રુ એક જ છે અને છેવટે આ જ ફ્યુરી રોડ પર તેઓ પોતાની કાતિલ કેડી કંડારે છે .